tartuNLP/wikipedia-smugri-20251201 huggingface dataset:
Lohikäärmeveneiden juhla

Lohikäärmeveneiden juhla tai festivaali myös duan wu tai tuen ng () on kiinalainen kansallinen juhlapäivä. Sitä vietetään kiinalaisen kuukalenterin mukaan viidennen kuun viidentenä päivänä. Juhlan näkyvimpiä piirteitä lohikäärmevenekilpailujen ohella on bambunlehtiin käärittyjen, pyramidin muotoisten riisikakkujen (kiinaksi zòngzi / jung) tarjoaminen.
Juhla juontaa juurensa Qu Yuanin (noin 340–278 eaa.) muiston kunnioittamisesta. Qu oli Chun tuomioistuimen neuvonantaja, joka ehdotti allianssia uhkaavan Qin-valtion takia, mutta joutui ehdotuksensa takia maanpakoon ja myöhemmin hukuttautui jokeen, kun oli kuullut keisarin vangitsemisesta ja valtionsa valtauksesta. Koska Qu Yuanin uskottiin muuttuneen vedenhengeksi kuoltuaan, riisikakkuja heiteltiin veteen hänen ruuakseen ja vuosisatoja myöhemmin ne alettiin kääriä lehtiin, etteivät lohikäärmeet söisi niitä. Lohikäärmevenekilpailuja on kerrottu järjestetyn Qu Yuanin juhlimiseksi 400- tai 500-luvun eaa. alussa, mutta tutkijat sanovat, että samanlaisia veneitä on käytetty jo satoja vuosia aiemmin. Lohikäärmeveneitä on saatettu käyttää myös sotilaallisissa harjoituksissa Hubein alueella.
Juhla venekilpailuineen on erityisen suosittu Kiinan eteläisissä maakunnissa. Lohikäärmeveneillä kilpaileminen on levinnyt muuallekin maailmaan. Suomeen sen toi Helsingin Kanoottiklubi 1990-luvun alussa.
Ian Cox

Ian Cox (s. 25. maaliskuuta 1971 Croydon) on uransa päättänyt jalkapalloilija, joka kansainvälisellä tasolla edusti Trinidad ja Tobagon maajoukkuetta. Pelaajana Coxin viimeinen seura oli Whitstable Town FC, jossa hän pelasi vuodet 2013-2015. Pelaajauransa jälkeen hän toimi seuran valmentajana. Pelipaikaltaan hän oli keskuspuolustaja mutta on pelannut myös keskikentällä.
Ian Cox siirtyi liigan ulkopuolisesta Carshalton Athleticista Crystal Palaceen 35 000 punnan siirtosummalla vuonna 1994. Crystal Palacessa peliaika jäi vähiin, Coxille kertyi vain 15 pelattua ottelua ja niinpä hän siirtyi vuonna 1996 ilmaisella siirrolla AFC Bournemouthiin. Bournemouthissa hän onnistui erinomaisesti pelatessaan Rio Ferdinandin rinnalla: vuosina 1996–2000 Cox pelasi kaikkiaan 173 ottelua, joissa teki 16 maalia. 2000–2001 kaudella hän siirtyi ilmaisella siirrolla Burnleyhin, jossa pelasi kolmella kaudella kaikkiaan 115 ottelua. Jälleen ilmaiseksi hän muutti Gillinghamiin vuonna 2003–2004 kaudeksi.
Cox pelasi ensimmäisen maaottelunsa 18. tammikuuta 2000 Marokkoa vastaan. Hän oli mukana vuoden 2006 MM-kisamiehistössä mutta ei päässyt pelaavaan kokoonpanoon. Cox pelasi 16 maaottelua.
Törmäilyautot

Törmäilyautot on yleinen nimitys huvipuistolaitteelle, joka sisältää useita pieniä sähköautoja, jotka ottavat käyttövoimansa kattoon kiinnitetystä sähköä johtavasta ristikosta, joka kytketään pois päältä ajon jälkeen.
Metallinen lattia on usein soikion muotoinen, ja sille on ruiskutettu grafiittia pienentämään kitkaa. Kuminen puskuri on jokaisen ajoneuvon ympärillä, ja ajajat tuuppivat toisiaan ajaessaan. Hallintalaitteet ovat tavallisesti kaasupoljin ja ratti eli ohjauspyörä. Autolla voi peruuttaa kääntämällä rattia tarpeeksi jompaankumpaan suuntaan.
Laitteen idea on törmäillä ja töniä toisia autoja, vaikkakin turvallisuustietoiset omistajat laittavat usein esille kylttejä joissa lukee ”Ajosuunta” ja ”Ei törmäilyä”. 
Törmäilyautojen kulta-aikana (1920-luvun lopulta 1950-luvulle) kaksi isoa törmäilyautomerkkiä olivat "Dodgem" ja "The Lusse Brothers' Auto-Skooter".
HD 149026 b

HD 149026 b on tähteä HD 149026 kiertävä eksoplaneetta. Tämä kuuma jupiter on massaltaan "kuuma saturnus". Se lienee menettänyt massastaan runsaasti sen keskustähden kuumentaessa sen kaasukehää ja aiheuttaessa kaasukehän karkaamista.
Planeetan massa ja säde ovat huomattavasti pienempiä kuin monen muun eksoplaneetan massa ja säde. Tietokonemalli ennustaa auringon ainekoostumukselle säteen 1,14 Jupiterin sädettä ja 20 maan massaiselle ytimelle 0,97 Jupiterin sädettä. Jos planeetta olisi jäätä, sen säde olisi 0,43 Jupiterin sädettä. Jos se olisi oliviinia, sen säde olisi 0,28 Jupiterin sädettä. Tästä päätellen planeetassa täytyy olla enemmän raskaita alkuaineita.
Tämä viittaa eksoplaneetan suhteellisen pitkään ikään, koska ajan mukana kaasua haihtuu tällaisesta kaasuplaneetasta pois. Tästä kuumasta jupiterista lähtee kaasua komeettamaisessa pyrstössä. Laskujen mukaan tähden raskaista alkuaineista (kivestä ja/tai jäästä tai vastaavista ei-kaasuista) koostuva ydin on huomattavasti suurempi kuin vaikkapa Jupiterin ja Saturnuksen ydin. Planeetan massa on lähellä Saturnuksen massaa. Uranuksessa ja Neptunuksessa on raskaita alkuaineita 90%, Saturnuksessa 25% ja Jupiterissa alle tai juuri 10%. Näin HD 149026b:n rakenne on jotain Saturnuksen ja Uranuksen väliltä. 
Laskujen mukaan planeetan säde on ollut alussa 2-3 kertaa nykyistä suurempi 67 maan massaisella ytimellä. Jos nykyinen säde olisi hieman suurempi, ytimessä olisi silti oltava 50-60 Jupiterin massaa. Suuren ytimen sisältävän eksoplaneetan löytyminen tukee ajatusta, että planeetat ovat syntyneet kaasukiekosta kasautumalla. Tämän teorian mukaan nimittäin tätä planeettakuntaa edeltävässä oli raskaita aineita noin 2 kertaa enemmän, mikä tuotti teorian mukaan 1,3 auringon massaiselle tähdelle 3,7 kertaa suurempia ytimiä. Jupiterin ydin on 16,2 maan massaa. Teoria tuottaa juuri 60 tai 42 Jupiterin massaisen ytimen.
Frank Klepacki

Frank Klepacki (s. 25. tammikuuta 1974) on yhdysvaltalainen musiikintekijä. Parhaiten hänet tunnetaan muun muassa "Command &amp; Conquer" -pelisarjan musiikkien säveltäjänä. Hän on tehnyt musiikkia kaikkiin sarjan peleihin, paitsi ', ' ja siihen kuuluvaan lisäosaan "". Hän on tehnyt musiikkia myös "Dune"-pelisarjaan ja muun muassa "in" lisäosaan "Forces of Corruption".
Hänen kuuluisin pelimusiikkikappaleensa on kaiketi "Command &amp; Conquer" -pelisarjaan kuuluvan "Red Alert" -pelin kappale ”Hell March”. Kappale on saanut erittäin suurta suosiota ja julkisuutta ympäri maailman. Frank teki ”Hell Marchista” uuden version peleihin "Red Alert 2" ja "Red Alert 3".
14. kesäkuuta 2008 Frank Klepacki debytoi kappaleet ”Hell March” ja ”HM2” livenä Las Vegasissa järjestetyssä Video Games Live -tapahtumassa. Klepacki oli sovittanut molemmista kappaleistaan sikermän, jonka esitti itse yhdessä bändinsä ja sinfoniaorkesterin kanssa.
Kalhamajärvi

Kalhamajärvi on Kiiminkijoen vesistöalueen suurin järvi. Se sijaitsee Puolangan kunnan alueella Kainuussa, noin 20 kilometriä pohjoiseen kunnan keskustaajamasta. Järven pituus on noin 4,2 kilometriä ja suurin leveys noin 3,7 kilometriä. Syvin kohta on noin 9,1 metrin syvyinen ja sijaitsee järven keskiosassa. Järvi laskee Kalhamajokea pitkin Jorvasjärveen ja siitä edelleen Tilanjokea pitkin Kiiminkijokeen. Järvessä on yksi varsinainen saari, Kalhamansaari. Lisäksi Sysilahdessa on Tiironkallio-niminen luoto.
Järven pinnan korkeus on 135,7 metriä merenpinnan yläpuolella.
Järven rannoilla on ollut asutusta jo kivikaudella, ja sen rannoilla sijaitsevat sekä Määtänniemen ja Toppisen kivikautiset asuinpaikat että Rajalan, Peräkankaan ja Luppoperän pyyntikuopat. Pohjoisrannalla Auhon Kalhamaperällä on alkuperäiseen asuunsa kunnostettu Tiaisen kruununtorppa.
Kuuma

Kuuma voi tarkoittaa muun muassa seuraavaa:
Let Love In

Let Love In on Nick Cave and the Bad Seedsin vuonna 1994 julkaistu albumi.
Himmennin

Himmennin on valon kirkkauden säätämiseen käytettävä laite. Valaisimen tuottaman valon kirkkautta voidaan vähentää tai lisätä säätämällä valaisimelle syötettävän jännitteen tehollisarvoa ja sitä kautta tehoa.
Himmentimiä on monenlaisia. Pieniä himmentimiä voi olla esimerkiksi kotitalouksien valokatkaisimissa, suurimpia ovat esimerkiksi teattereissa tai suurten rakennusten arkkitehtuurisessa valaisussa käytettävät, kolmivaihevirtaa käyttävät himmentimet.
Energiansäästölamppuja ei yleensä voi himmentää, jollei niissä ole mainintaa himmennettävyydestä.
Ohjaus.
Pieniä, kotikäytössä olevia himmentimiä ohjataan useimmiten suoraan himmentimestä, joskin niihin on olemassa myös erilaisia kaukosäädinjärjestelmiä. 
Ammattikäytössä olevia himmentimiä ei yleensä ohjata suoraan himmentimestä, vaan erilaisten ohjaimien avulla. Analogisten himmentimien ohjaamiseen tarvitaan yleensä erillinen johdin kutakin himmennettävää kanavaa varten. Kussakin näistä johtimista on ohjausjännite, joka vaihtelee välillä 0–10 volttia. Kanavien määrän lisääntyessä tarvitaan yhä enemmän johtimia ohjaimen ja himmentimien väliin. Siksi on kehitetty analogisia protokollia, joiden avulla useita kanavia voidaan ohjata yhteisen johtimen avulla multipleksaamalla aikajakoisesti useita ohjaussignaaleja samaan johtimeen.
Nykyään ammattikäytössä kuitenkin käytetään lähes yksinomaan digitaalisia protokollia, näistä yleisimpänä DMX512-protokolla. Sen avulla yhdellä kolmen johtimen kaapelilla voidaan ohjata 512 himmenninkanavaa.
Tekniikka.
Himmentimiä on toteutettu monella eri tekniikalla. Vanhimmat lähinnä teatterivalojen ohjauksessa käytetyt himmenninratkaisut perustuivat valon kanssa sarjaan kytkettävään säädettävään tehovastukseen tai lampulle menevää jännitettä säätävään säätömuuntajaan. 
Modernit elektroniset himmentimet perustuvat joko vaihekulmasäätöön tai pulssinleveysmodulaatioon. 
Perinteisessä verkkojännitteellä toimivassa valohimmentimessä sähköä polttimolle päästävä TRIAC ohjataan päälle johtavaksi sopivassa kohtaa verkkojännitteen puolijaksoa, ja tämän ohjaushetken jälkeen se päästää sähköä polttimoon seuraavaan verkkojännitteen nollakohtaan saakka. Mitä aikaisemmassa vaiheessa verkkojännitteen puolijaksoa TRIAC liipaistaan päälle, sitä enemmän sähköä pääsee polttimoon ja sitä kirkkaampi valo polttimossa on. 
Uudemmissa vaihtojännitteellä toimivissa himmentimissä voidaan käyttää TRIACin tilalla muita puolijohdekomponentteja, esimerkiksi IGBT- tai FET-transistoreja. Näillä komponenteilla voidaan tehdä verkkojännitteen ohjaus kuten perinteisessä TRIAC-himmentimessä tai vastavaihehimmennyksenä ("reverse phase dimming"). Vastavaiheisessa himmennyksessä sähkö kytketään ulostuloon päälle verkkojännitteen nollakohdassa ja katkaistaan sopivassa kohdassa kesken verkkojännitteen puolijakson. 
Tasajännitteellä toimivan valaistuksen himmentämiseen käytetään tyypillisesti pulssinleveysmodulaatiota, jossa jännitteen päällä- ja poissaolon suhde määrää polttimon kirkkauden.
Bangladeshin itsenäisyyssota

Bangladeshin itsenäisyyssota sai alkunsa Pakistanin parlamenttivaaleista joulukuussa 1970. Vaalien voittajat olivat Zulfikar Ali Bhutton kansanpuolue Länsi-Pakistanissa ja šeikki Mujibur Rahmanin awawiliitto Itä-Pakistanissa eli nykyisessä Bangladeshissa. Mujibur Rahman vaati itsehallinnon myöntämistä Itä-Pakistanille, jonka tulisi saada määrätä omista valuutta- ja verotuloistaan.
Pakistanin kahden osan hyvinvointikuilu oli kasvanut hirmumyrskyn iskettyä Itä-Pakistaniin marraskuussa 1970. Se aiheutti tulvia Gangesin ja Brahmaputran tiheäänasutuilla suistoalueilla ja noin 200 000 ihmistä kuoli. Avun saanti Länsi-Pakistanista oli hidasta.
Sodan syttyminen.
Pakistanin Bengalin kodinturvajoukot nousivat kapinaan maaliskuussa 1971. Ne hyökkäsivät muiden kansallisten ryhmien kuten biharien kimppuun. Biharit toimivat länsipakistanilaisten tukijoina. Tapahtui verinen joukkomurha, ja bengalilaiset ryhtyivät sissisotaan länsipakistanilaisia joukkoja vastaan. Länsipakistanilaisten arveltiin murhanneen kolme miljoonaa ihmistä Bengalissa vuonna 1971. Intia joutui vastaanottamaan noin kymmenen miljoonaa bengalilaista pakolaista.
Intian väliintulo.
Intian pääministeri Indira Gandhi teki syksyllä 1971 matkan Lontooseen, Pariisiin ja Washingtoniin kertoakseen Itä-Pakistanin tapahtumista. Hän ei saanut länsivalloilta apua Pakistanin painostamiseen. YK oli voimaton puuttumaan Itä-Pakistanin tapahtumiin. Sen sijaan Gandhin johtama Intia puuttui tapahtumiin 3. joulukuuta 1971, ja Intian armeija hyökkäsi Itä-Pakistaniin. Se kukisti kahdessa viikossa länsipakistanilaiset joukot ja joutui sen jälkeen suojelemaan niitä raivoavilta bengalilaisilta. Itä-Pakistan ja Intia solmivat avunantosopimuksen. Zulfikar Ali Bhutto vapautti šeikki Mujibur Rahmanin, joka sai hallittavakseen uuden Bangladeshin valtion. Mukti Bahini -sissiliike jatkoi taisteluja Bangladeshin uudessa valtiossa.
Jälkiselvittelyjä.
Bangladeshin oikeusistuimissa käsiteltiin 2010-luvulla itsenäisyyssodan aikaisia sotarikoksia. Kahta tunnettua poliitikkoa syytettiin kansanmurhasta ja heidät hirtettiin marraskuussa 2015. Tuomitut olivat 2010-luvun islamistisen oppositiopuolueen johtaja Ali Ahsan Mohammad Mujahid ja nationalistipuolueen entinen kansanedustaja Salauddin Chowdhury. Mujahid tuomittiin muun muassa älymystön murhista ja Chowdhury kansanmurhasta.
Magneettimiehen kuolema

Magneettimiehen kuolema on Pekka Strengin debyyttialbumi, joka julkaistiin joulukuussa 1970. Strengin taustalla soittaa Tasavallan Presidentti -yhtye. Levyä tehdessään syöpää sairastanut Streng arveli kuolevansa pian, ja levyn oli määrä jäädä hänen ainoakseen. Sairaus ja kuoleman odotus kuvastuvat vahvasti sanoituksista. Streng pääsi tehohoidon vuoksi kuitenkin remissioon ja virkistyi kovasti. Levyn menestys ja läheisten huolenpito auttoivat: Streng eli odotettua pidempään ja ehti tehdä vielä toisen albumin "Kesämaa". 
”Sisältäni portin löysin” lienee Strengin tunnetuin kappale. Tasavallan Presidentti levytti kappaleesta toisen version Eero Raittisen laulamana vuonna 1972. Streng pettyi tähän versioon, koska se oli hänen mielestään liian paljon alkuperäisen kaltainen. Eero Raittinen levytti kappaleen vielä uudelleen vuonna 1994. Myös Matti Salminen ja Vesa-Matti Loiri ovat tehneet kappaleesta omat versionsa. Kappaleen erityispiirteenä on voimakas kaikuefektin käyttö lauluäänen kanssa.
Levyn kansikuvan, kuten kaksi vuotta myöhemmin ilmestyneen "Kesämaan" kansikuvan maalasi Pekka Strengin sisko Sonja.
Albumin alkuperäinen vinyylipainos joulukuulta 1970 on keräilyharvinaisuus, josta keräilijät ovat maksaneet parhaimmillaan lähes 400 euroa. Vuosien 1970–1976 välillä julkaistiin Love Recordsin toimesta kaksi uusintapainosta vinyylille, joiden tarkkoja julkaisuvuosia ei tiedetä. Vuonna 1976 julkaistiin jo neljäs uusintapainos vinyylilevylle ja kahdeksan vuoden päästä vuonna 1982 viides. Vuonna 2003 albumi julkaistiin ensimmäistä kertaa CD-levynä remasteroituna ja tällöin mukana oli kolme bonuskappaletta. Albumista julkaistiin vuonna 2011 kuudes uusintapainos vinyylille ja vuonna 2019 Ainoa Productions julkaisi seitsemännen uusintapainoksen 300 kappaleen numeroituna painoksena.
Kappaleet.
Kaikki kappaleet säveltänyt ja sanoittanut Pekka Streng, ellei toisin mainita.
Vanessa Kurri

Vanessa Kurri (o.s. Forsman, s. 27. tammikuuta 1977 Porvoo) on suomalainen malli ja juontaja. Hänet valittiin Miss Suomeksi vuonna 1999. Miss Baltic Sea -kilpailussa hän oli ensimmäinen perintöprinsessa ja Miss Skandinavia -kilpailussa toinen perintöprinsessa. Koulutukseltaan Kurri on tradenomi.
Keväällä 2007 Kurri osallistui MTV3:n "Tanssii tähtien kanssa" -ohjelmaan parinaan tanssinopettaja Marko Keränen. Pari putosi kilpailusta kolmantena. Keväällä 2008 Kurri juonsi kyseisen ohjelman kolmannen tuotantokauden yhdessä Marco Bjurströmin kanssa. Hän kertoi olevansa kiinnostunut juontamaan myös ohjelman seuraavan kauden, mutta sittemmin sanoi keskittyvänsä perheeseensä. Hänen sijastaan juontajana nähtiin Vappu Pimiä. Kurri on juontanut myös "Vanessa ja pikkuväki" -ohjelmaa Liv-kanavalla.
Keväällä ja kesällä 2015 Kurri esiintyy Uuden Iloisen Teatterin revyyssä "Kivaa ja korkealta!" Peacock-teatterissa Linnanmäellä.
Marraskuussa 2020 ilmoitettiin, että Kurri lähtee Kokoomuksen ehdokkaaksi seuraavan vuoden Kuntavaaleihin Espoossa. Hän sai vaaleissa 884 ääntä ja tuli valituksi valtuutetuksi.
Vanessa Forsman alkoi seurustella jääkiekkoilija Jari Kurrin kanssa vuonna 2000. He avioituivat 17. heinäkuuta 2004 Porvoon tuomiokirkossa. Heillä on neljä yhteistä lasta. Kurrit asuvat Espoossa.
Ingrid Kristiansen

Ingrid Kristiansen (o.s. Christensen, s. 21. maaliskuuta 1956 Trondheim) on norjalainen entinen kestävyysjuoksija.
Kristiansenin ensimmäinen arvokisamitali oli Sittardin MM-kilpailuissa 1980, jolloin hän voitti pronssia 3 000 metrin juoksussa ajalla 8.58,80. Ateenan EM-kilpailuissa 1982 hän sijoittui maratonjuoksussa kolmanneksi. Kristiansen voitti Lontoon maratonin 1984. Samana vuonna hän teki 28. kesäkuuta uuden maailmanennätyksen 5 000 metrin juoksussa ajalla 14.58,89 ollen samalla ensimmäinen nainen, joka alitti 15 minuutin haamurajan. Vuonna 1985 hän voitti jälleen Lontoon maratonin ja teki kaksi maailmanennätystä. 27. heinäkuuta hän alitti ensimmäisenä naisena 31 minuutin haamurajan 10 000 metrin juoksussa ajallaan 30.59,42 ja 21. lokakuuta hän juoksi maratonilla ajan 2.21.06, joka pysyi maailmanennätyksenä lähes 13 vuotta.
Vuonna 1986 Kristiansen voitti Stuttgartin EM-kisoissa 10 000 metrin juoksun. Samana vuonna hän voitti Bostonin ja Chicagon maratonit, juoksi 5. heinäkuuta 10 000 metrin uuden maailmanennätyksen 30.13,74 ja teki 5. elokuuta 5 000 metrillä maailmanennätyksen ajallaan 14.37,33. Seuraavana vuonna hän voitti Lontoon maratonin lisäksi 10 000 metrin juoksun maailmanmestaruuden Rooman MM-kisoissa. Hän voitti 1988 Lontoon maratonin neljännen kerran sekä maastojuoksun maailmanmestaruuden. Vuonna 1989 hän voitti Bostonin ja New Yorkin maratonit sekä teki uuden maailmanennätyksen puolimaratonilla ajallaan 1.08.31. Hän voitti urallaan yhteensä 24 henkilökohtaista Norjan mestaruutta.
Kristiansen harrasti myös maastohiihtoa. Hän voitti nuorten Euroopan mestaruuden hiihdossa 1974 ja on voittanut kahdeksan Norjan mestaruutta viestihiihdossa. Tästä hyvästä hänet palkittiin 1990 Egebergs Ærespris -palkinnolla, joka myönnetään useammassa kuin yhdessä lajissa menestyneille urheilijoille. Nykyisin Kristiansen toimii Kansainvälisen yleisurheiluliiton maasto- ja maantiejuoksukomiteassa sekä Norjan juoksijayhdistyksen varapuheenjohtajana.
Mary (Tanskan kuningatar)

Kuningatar Mary (alk. Mary Elizabeth Donaldson, s. 5. helmikuuta 1972 Tasmania, Australia) on Tanskan kuninkaan Frederik X:n puoliso ja maan kuningatar. 
Tausta.
Mary Donaldson syntyi skotlantilaissyntyisten John ja Henrietta Donaldsonin neljäntenä lapsena. Maryn ollessa lapsi perhe asui Texasissa, Yhdysvalloissa, jossa Mary aloitti koulun. He palasivat Tasmaniaan vuonna 1978. Mary on suorittanut oikeustieteen ja kaupan yhdistelmätutkinnon (BCom, LLB) Tasmanian yliopistossa.
Aikuistuttuaan Mary Donaldson työskenteli Australiassa muun muassa mainos- ja markkinointialalla Sydneyssä sijainneessa yrityksessä. Vuonna 2002 hän muutti Tanskaan ja työskenteli Microsoft Business Solutionsissa projektikonsulttina.
Mary puhuu äidinkielenään englantia, mutta on sittemmin opetellut tanskan kielen, jonka puhuminen on hänen mukaansa sittemmin tullut luontevammaksi. Hän on myöntänyt useaan otteeseen, että kielen opettelu on ollut vaikeaa ja hän puhuu tanskaa lievästi australialaisittain murtaen.
Tanskan kuningasperheen jäsenenä.
Donaldson tapasi kruununprinssi Frederikin Sydneyn kesäolympialaisten yhteydessä paikallisessa Slip Inn -nimisessä pubissa vuonna 2000. Aluksi pari oli etäsuhteessa, ja se pysyi medialta salassa 1,5 vuotta, kunnes Mary muutti Tanskaan työskennelläkseen Microsoftille. Mary on kuvaillut saaneensa sekä kuningasperheeltä että tanskalaisilta lämpimän vastaanoton. Mary ja Frederik kihlautuivat vuonna 2003, ja avioituivat 14. toukokuuta 2004.
Vuonna 2006 Mary ja Frederik allekirjoittivat avioehdon, jonka nojalla Marylla ei ole oikeutta asuntoon tai minkäänlaiseen kertaluontoiseen rahalliseen korvaukseen avioeron yhteydessä. Tämä avioehto korvasi kaksi vuotta aikaisemmin laaditun vastaavanlaisen sopimuksen parin välillä.
Parilla on neljä lasta:
Vuonna 2004 Tanskan kansankäräjät sääti poikkeuslain, jonka nojalla Mary sai automaattisesti Tanskan kansalaisuuden samana päivänä, kun hän meni naimisiin Frederikin kanssa. Kyseessä on normaali Tanskan hovissa noudatettava tapa, jonka mukaan maan kansalaisuus myönnetään poikkeuslailla ulkomaalaisille, joista tulee avioliiton kautta kuningasperheen jäseniä. Aikaisemmin Mary oli myös Australian ja Yhdistyneen kuningaskunnan kansalainen. Avioliiton myötä Mary sai myös Monpezatin kreivittären arvonimen ja kääntyi presbyteeristä luterilaiseksi.
Mary on kruununprinsessana toiminut Tanskan pakolaisapu -järjestön suojelijana ja painottanut kieliopintojen tärkeyttä.
Kunnianosoituksia.
Lähde:
Tynnyrinala

Tynnyrinala on vanha pinta-alamitta, joka on ollut käytössä Pohjoismaissa. Alkujaan "tynnyrinala" oli peltoala, jolle kylvettiin tynnyrillinen viljaa. Vuonna 1633 tynnyrinala määriteltiin maanmittaustarpeiden vuoksi 13 263 neliökyynäräksi, mutta vuoteen 1688 mennessä mitta oli vakiintunut 56 000 neliöjalaksi, joka vastasi 14 000 neliökyynärää eli noin 0,49 hehtaaria (4 940 m²). Arkisemmissa yhteyksissä tynnyrinala määriteltiin siten, että se oli 32 kapanalaa.
Symbolic

Symbolic on Death-yhtyeen kuudes studioalbumi, joka julkaistiin vuonna 1995.
"Symbolic" on sävellyksiltään progressiivinen ja materiaali on soitettu erittäin teknisesti. Sävellystyö on jonkin verran suoraviivaisempaa ja vähemmän kokeellista kuin edeltäjällä "Individual Thought Patternsilla", albumin ollen myös Deathin sen astisista albumeista melodisin.
Kappaleiden keskipituus on kasvanut jokaisen Death-albumin myötä: "Humanilla" ja "Individual Thought Patternsilla" kappaleiden keskimääräinen kesto oli noin neljä minuuttia "Symbolicin" keskiarvon ollessa yli viisi minuuttia.
"Symbolicin" introspektiivinen ja ahdistuneisuutta huokuva lyriikka on Deathin siihen astisista albumeista filosofisinta ja runollisinta, joka tukee albumin melodista ja kompleksia sävellystyötä. 
Genrelle suuntaviivoja luoneena laulajana Schuldiner myös artikuloi selvemmin kuin koskaan, vaikka albumilla kuuluukin viisikymmentä minuuttia Deathin (ja death metalin) tavaramerkiksi muodostunutta raakaa murinaa.
"Empty Words" julkaistiin singlenä. Deathille ominaiseen tyyliin tämän albumin kappaleista ei tehty videoita.
Chuck Schuldiner kyllästyi levy-yhtiö Sonyn toimintaan ja vaihtoi ennen "Symbolicin" julkaisua levy-yhtiötä. Uusi jakelija oli riippumaton hollantilainen levy-yhtiö Roadrunner Records.
Jessica Sutta

Jessica Lynn Sutta (s. 15. toukokuuta 1982 Miami, Florida) on yhdysvaltalainen tanssija, laulaja ja näyttelijä, joka on tunnettu lähinnä The Pussycat Dolls -yhtyeen laulaja-tanssijana. Hän kuului kuuden naisen yhtyeeseen vuosina 2003–2010.
Suttan isä on venäläisiä ja puolalaisia sukujuuria omaava juutalainen ja äiti taas japanilaista ja irlantilaista syntyperää. Hän aloitti tanssitunnit kolmevuotiaana ja 14-vuotiaana hän meni New World School of the Arts -kouluun opiskelemaan tanssia. Loukattuaan molemmat polvensa hän siirtyi teatterin pariin, mutta jatkoi lopulta tanssimista. Vuonna 1999 Sutta liittyi Miami Heat -tanssiryhmään ja pääsi kapteeniksi vuonna 2001. Hänellä oli pieni rooli ruotsalaisessa saippuasarjassa "Ocean Ave", jota kuvattiin Floridassa. Lisäksi hän esiintyi romanttisessa musikaalielokuvassa "From Justin to Kelly" vuonna 2003 sekä vuonna 2001 elokuvassa "Bully".
Vuonna 2002 Sutta muutti Los Angelesiin ja teki yksittäisiä keikkoja tanssijana. Hän esiintyi muun muassa Will Smithin, Beyoncén, Craig Davidin ja Gloria Estefanin musiikkivideoissa. Koreografi Robin Antin löysi hänet ja antoi hänelle paikan Pussycat Dolls -yhtyeessä vuonna 2002. Hänellä on muiden jäsenten tapaan sopimus Interscope-levy-yhtiön kanssa. Sutta erosi yhtyeestä vuonna 2010, samoihin aikoihin kuin kolme muuta jäsentä, Ashley Roberts, Kimberly Wyatt ja Melody Thornton. Omien sanojensa mukaan hänelle sattui keikalla onnettomuus, jossa hänen kylkiluunsa murtui. Sutta kertoi tehneensä tuolloin lopullisen päätöksen lähteä Pussycat Dollseista. Yhtye hajosi kolmen muun jäsenen sekä päävokalistin Nicole Scherzingerin erimielisyyksiin, ja myös Sutta jätti yhtyeen osittain tästä syystä. The Pussycat Dolls saavutti maailmanlaajuisen menestyksen hittialbumeillaan "PCD" (2005) ja "Doll Domination" (2008).
Sutta on tehnyt yhteistyötä Paul Van Dykin kanssa. Hän toimi vokalistina Van Dykin kappaleessa "White Lies". Lähdettyään Pussycat Dollsista Sutta aloitti soolouran ja julkaisi vuonna 2014 debyyttialbuminsa "Feline Resurrection". Hänen julkaisemansa single "Show Me" saavutti ykkössijan "Billboard"in Hot Dance Charts -listalla Yhdysvalloissa. Sutta julkaisi vuonna 2017 ensimmäisen virallisen studioalbuminsa "I Say Yes".
Melody Thornton

Melody Thornton, tunnetaan myös nimillä Mel ja Baby Doll, (s. 28. syyskuuta 1984 Phoenix, Arizona) on yhdysvaltalainen laulaja-tanssija ja malli, joka kuului popyhtyeeseen The Pussycat Dolls. Hänen äitinsä on meksikolainen ja isänsä afroamerikkalainen. Hänellä on vanhempi sisko. Thornton on ollut myös taustalaulajana Christina Aguileralla.
Thornton on äänityypiltään sopraano. Koe-esiintymisessä hänen tarvitsi ainoastaan laulaa, ja hänet hyväksyttiin saman tien The Pussycat Dolls -yhtyeeseen joulukuussa 2003. Yhtyeen muut jäsenet kutsuivat häntä "Baby Dolliksi", koska hän oli nuorin bändissä. Thornton lauloi ja tanssi kuuden naisen yhtyeessä kahdeksan vuotta, kunnes erosi vuonna 2010 riitaannuttuaan yhtyeen päävokalistin ja keulahahmon Nicole Scherzingerin kanssa. Yhtyeen kolme muuta laulajaa, Ashley Roberts, Kimberly Wyatt ja Jessica Sutta jättivät bändin myös osittain samoista syistä. Vanhempaa kaartia edustanut Carmit Bachar oli poistunut jo aiemmin. Yhtyeen viimeiseksi albumiksi jäi "Doll Domination", josta tuli debyyttialbumi "PCD":n tavoin listahitti niin Yhdysvalloissa kuin Euroopassa.
Thornton siirtyi yhtyeestä soolouralle. Hän esiintyi Jason Derulon musiikkivideossa "Don't Wanna Go Home" vuonna 2011 ja on tehnyt yhteistyötä useiden muiden artistien kanssa.
Muumilaakson marraskuu

Muumilaakson marraskuu () on Tove Janssonin viimeinen romaanimuotoinen muumikirja. Se julkaistiin vuonna 1970. Kirjan jälkeen Jansson kirjoitti vielä muumiaiheisia kuvakirjoja. "Muumilaakson marraskuu" on julkaistu vuonna 2007 myös WSOY:n kustantamana suomenkielisenä äänikirjana, jossa lukijana toimii Kari Paju. 
Koska useimpien muumikirjojen suomentaja Laila Järvinen kuoli ennen teoksen julkaisua vuonna 1969, tämän kirjan suomensi Kaarina Helakisa.
Kirjan kaikki alkuperäiset kuvituspiirrokset on talletettu Muumimuseoon.
Tarina muualla.
Taidegraafikko Tuulikki Pietilä on tehnyt kirjaan perustuvat kolmiulotteiset muumikuvaelmat "Nuuskamuikkusen teltalla" (1978), "Yksinäiset vieraat" (1983) ja "Yksinäiset vieraat" -triptyykki (1983).
Triptyykki sisältää osat "Vilijonkka pakenee", "Mymmeli ja homssu Tuhto" sekä "Ruttuvaari kohtaa esi-isän". Myös nämä kuvaelmat kuuluvat tamperelaisen Muumilaakso-museon kokoelmaan.
Sixtus II

Sixtus II (n. 215–6. elokuuta 258) oli paavina 30. elokuuta 257 – 6. elokuuta 258. Hän koki marttyyrikuoleman Rooman keisarin Valerianuksen vainoissa.
"Liber Pontificalisin" mukaan Sixtus oli syntyjään kreikkalainen. Hän korjasi Afrikan ja Idän kirkkojen välit, jotka hänen edeltäjänsä Stefanus I oli saanut katkeamaan.
Keisari Valerianuksen vainojen aikaan menettivät monet papit ja piispat henkensä. Sixtus II oli ensimmäisiä uhreja. Hänet pidätettiin hänen ollessaan toimittamassa messua katakombissa, josta hänet raahattiin oikeuteen ja teloitettiin 6. elokuuta 258.
XLR-liitin

XLR on erityisesti äänitekniikassa käytetty liitin, jossa on 3–7 napaa. 
Äänitekniikassa käytetään useimmiten kolminapaista mallia muun muassa mikrofonien kytkemiseen äänipöytään sekä laitteiden välisiin kytkentöihin, kuten äänipöydän kytkemiseen päätevahvistimiin. Kolminapaisena XLR-liitin mahdollistaa balansoidun kytkennän. 
Kytkentä.
Esimerkiksi Suomessa käytetty 3-napaisten johtojen kytkentätapa on seuraava:
Liittimen keskinastan ollessa alhaalla, numerointi menee seuraavasti:
Johdon on oltava kytketty samaan napaan molemmista päistä. Jos 2. ja 3. napa on kytketty ristiin, johto toimii vaiheenkääntäjänä. 
Lisätietoja.
Valotekniikassa yleisesti käytössä olevan DMX-standardin mukaiset liittimet ovat viisinapaisia XLR-liittimiä. DMX-linjan rakentamiseen voidaan käyttää myös kolmi- neli- tai kuusinapaisia XLR-liittimiä. Kolminapaisessa kulkee pelkkä DMX-signaali, neli- ja kuusinapaisissa voidaan signaalin lisäksi kuljettaa myös virtaa.
Tukioppilastoiminta

Tukioppilastoiminta eli tukaritoiminta on lähinnä peruskoulun luokilla 7–9 toimiva vertaistukeen perustuva järjestelmä. Tukioppilas auttaa muita oppilaita, yleensä kouluun uusina tulevia oppilaita, ja haluaa toimia vapaaehtoisesti kouluyhteisön hyväksi. Heitä kouluttaa Mannerheimin lastensuojeluliitto. Koulussa toiminnasta vastaa joku koulussa työskentelevistä aikuisista, esimerkiksi opettaja.
Suurin osa tukioppilastoiminnasta on tukioppilaan ja uuden oppilaan välisiä keskusteluja ja yhteistä toimintaa, esimerkiksi pelejä ja leikkejä. Tukioppilas edistää myös omalta osaltaan hyvien ihmissuhteiden syntymistä. Hän pyrkii edistämään myös kouluviihtyvyyden, yhteisvastuun sekä kannustavan ja turvallisen kouluilmapiirin syntyä. 
Tukioppilastoiminnan aloitti Suomessa vuonna 1972 Mannerheimin Lastensuojeluliitto. Tukioppilastoimintaa on lähes 90 prosentissa peruskoulun yläluokkien kouluista. Ylemmissä oppilaitoksissa, kuten lukioissa, ammattioppilaitoksissa ja yliopistoissa, tukioppilastoiminta tunnetaan nimellä tutortoiminta.
Haakon (Norjan kruununprinssi)

Prinssi Haakon (koko nimeltään Haakon Magnus, s. 20. heinäkuuta 1973 Oslo) on Norjan kruununprinssi. Hän on kuningas Harald V:n ja kuningatar Sonjan toinen lapsi. Prinssi Haakonilla on isosisko, prinsessa Märtha Louise (s. 1971).
Haakonin ja Märtha Louisen syntyessä Norjassa oli voimassa perustuslaki, jonka mukaan kruunun voi periä vain miespuolinen henkilö. Tästä syystä kruununperilliseksi määräytyi sisaruksista nuorempi, prinssi Haakon. Lakia muutettiin 1990, ja nykyään kruunun perii ensimmäinen lapsi. Päätös kuitenkin koskee vasta seuraavaa sukupolvea.
Avioliitto ja lapset.
Prinssi Haakon avioitui Mette-Marit Tjessem Høibyn (nykyään prinsessa Mette-Marit) kanssa 25. elokuuta 2001. Heidän seurustelunsa synnytti alkuaikoina suurta kohua. Mette-Marit oli yksinhuoltaja ja oli liikkunut nuorempana sellaisten henkilöiden seurassa, joita poliisi pitää pikkurikollisina.
Mette-Marit synnytti pariskunnan ensimmäisen yhteisen lapsen, prinsessa Ingrid Alexandran, 21. tammikuuta 2004 Oslossa. Prinsessa Ingrid on kruununperimysjärjestyksessä toinen isänsä jälkeen. Haakonin ja Mette-Maritin toinen lapsi Sverre Magnus syntyi 3. joulukuuta 2005.
Haakon on myös Mette-Maritin Marius-pojan (s. 13. tammikuuta 1997) isäpuoli.
Mette-Marit

 Mette-Marit (alkuperäinen nimi Mette-Marit Tjessem Høiby, s. 19. elokuuta 1973 Kristiansand) on Norjan kruununprinsessa ja kruununperijän prinssi Haakonin puoliso.
Tausta.
Mette-Marit Tjessem Høiby on journalisti Sven Olaf Bjarte Høibyn (1936–2007) ja pankkitoimihenkilö Marit Tjessemin (s. 1937) neljäs lapsi. Hän vietti lapsuutensa Kristiansandissa, missä hän myös aloitti koulun. Mette-Marit opiskeli lukioikäisenä puoli vuotta Australiassa vaihto-oppilaana. Hän valmistui lukiosta vuonna 1994. 
Mette-Maritilla oli velipuoli Trond Berntsen. Hän oli syntynyt Mette-Maritin äidille aiemmasta liitosta. Trond Berntsen kuoli vuonna 2011 Norjan Utøyan saaren joukkomurhassa suojellessaan lapsia ja nuoria Anders Behring Breivikin ammuskelulta. Saarella oli mukana myös Berntsenin 10-vuotias poika, joka lehtitietojen mukaan pelastui. Poliisina työskennellyt Berntsen oli leirillä vapaaehtoisena vartijana.
Mette-Marit synnytti esikoisensa 13. tammikuuta 1997, ja poika sai nimekseen Marius Borg Høiby.
Avioliitto.
Mette-Marit Tjessem Høiby tapasi kruununprinssi Haakonin 1990-luvun loppupuolella Quart-rockfestivaaleilla. Mette-Maritia pidettiin aluksi taustansa takia prinssille sopimattomana kumppanina. Hänen lyhytaikainen poikaystävänsä 1990-luvun puolivälissä on tuomittu huumerikoksesta. Mette-Maritin ystävät ovat vahvistaneet, että hän oli mukana Oslon n.k. house-kulttuurissa, jossa käytettiin jonkun verran huumausaineita. Hän jakoi asunnon ja tuli raskaaksi miehen kanssa, jota pidettiin pikkurikollisena. Kuninkaallinen hovi ilmoitti vuonna 2000, että sillä ei ole ongelmaa Mette-Maritin menneisyyden kanssa. "Dagbladet" kirjoitti lokakuussa 2000, että Mette-Maritin tuttavapiiri muodostuu opiskelijoista ja vakaan työsuhteen omaavista henkilöistä, joilla ei ole rikosrekisteriä. 
Haakon ja Mette-Marit Tjessem Høiby avioituivat 25. elokuuta 2001, jolloin Mette-Marit sai kruununprinsessan arvonimen.
Mette-Marit synnytti pariskunnan ensimmäisen yhteisen lapsen, prinsessa Ingrid Alexandran, 21. tammikuuta 2004 Oslossa. Ingrid on kruununperimysjärjestyksessä toinen isänsä jälkeen. Haakon ja Mette-Marit saivat toisen yhteisen lapsensa 3. joulukuuta 2005, kun prinssi Sverre Magnus syntyi.
Terveys.
Mette-Maritilla diagnosoitiin keuhkofibroosi lokakuussa 2018.
Kunnianosoituksia.
Norjalaiset.
Lähde:
Ulkomaalaiset.
Lähde:
Dionysius (paavi)

Pyhä Dionysius (k. 26. joulukuuta 268) oli paavina 22. heinäkuuta 259 – 26. joulukuuta 268. Hänen tarkkaa syntymäpaikkaansa ei tiedetä, mutta se saattoi olla Kreikka. Dionysius valittiin paaviksi keisari Valerianuksen vainojen loppukaudella.
Dionysiuksen tehtäväksi lankesi Rooman kirkon nostaminen takaisin jaloilleen sitä koetelleiden sisäisten ristiriitojen jälkeen. Dionysius lähetti suuria summia Kappadokian kirkoille, jotka olivat vaurioituneet pahoin goottien hyökkäyksissä.
Dionysius oli ensimmäinen paavi, joka ei kokenut marttyyrikuolemaa.
Letizia (Espanjan kuningatar)

Kuningatar Letizia (syntymänimeltään Letizia Ortiz Rocasolano, s. 15. syyskuuta 1972 Oviedo) on Espanjan kuninkaan Felipe VI:n puoliso ja täten Espanjan kuningatar.
Tausta.
Letizia Ortiz Rocasolano syntyi Jesús Ortiz Álvarezin ja Paloma Rocasolanon vanhimpana lapsena. Hänellä on kaksi nuorempaa sisarta, Erika ja Thelma. Ortiz Rocasolano nousi julkisuuteen toimimalla Televisión Españolan uutistoimittajana. Hän avioitui ensimmäisen kerran Alonso Guerrero y Pérezin kanssa 7. elokuuta 1998. Avioliitto päättyi kuitenkin eroon jo vuonna 1999.
Avioituminen kuningasperheeseen.
Felipe ja Letizia Ortiz Rocasolano ilmoittivat kihlauksestaan 1. marraskuuta 2003. He avioituivat 22. toukokuuta 2004. Koska Ortiz Rocasolanon ensimmäinen avioliitto solmittiin siviiliseremoniassa, katolinen kirkko suostui vihkimään Felipen ja Ortiz Rocasolanon.
Letizialla ja Felipellä on kaksi tytärtä, Leonor (s. 31. lokakuuta 2005) ja Sofía (s. 29. huhtikuuta 2007).
Miehensä Felipen noustua Espanjan kuninkaaksi Letiziasta tuli Espanjan historian ensimmäinen aateliton nainen, joka nousi maan kuningattareksi.
Grégory Coupet

Grégory Coupet (s. 31. joulukuuta 1972) on ranskalainen jalkapallomaalivahti, joka pelasi viimeksi Ranskan pääsarjajoukkue Paris Saint-Germainssa.
Ura seurajoukkueissa.
Coupet pelasi vuodesta 1996 aina vuoteen 2008 Olympique Lyonnais'n ykkösmaalivahtina. Hän siirtyi Lyoniin seuran arkkivihollisesta AS Saint-Étiennestä 1996. Toukokuussa 2008 35-vuotias Coupet ilmoitti jättävänsä Lyonin 12 kauden jälkeen. Hänen tavoitteenaan oli pelata vielä ulkomailla ennen kuin hän lopettaisi uransa. Kesäkuussa 2008 hänen olikin määrä siirtyä espanjalaisseura Atlético Madridiin, mutta aluksi Lyon ei hyväksynyt Atleticon ostotarjousta Coupet'sta, vaikka se oli jo hankkinut maalivahti Hugo Lloris'n OGC Nicestä. Kuitenkin myöhemmin kesällä Lyon hyväksyi 1,5 miljoonan euron siirtosumman ja Coupet siirtyi Atlético Madridiin.
Coupet ei onnistunut vakiinnuttamaan paikkaansa ykkösmaalivahtina Atléticossa, vaan hän pelasi lähinnä Leo Francon tuuraajana. Kesäkuussa 2009 hän siirtyi odotetusti pois Atléticosta jatkamaan uraansa Paris Saint-Germainissa. 
PSG:ssä Coupet kärsi useista vakavista loukkaantumisista, mutta lunasti ykkösvahdin paikkansa takaisin, aina ollessaan terveenä.
Coupet´n viimeiseksi kaudeksi jäi kausi 2010–2011 PSG:n paidassa, johon hän lopetti uransa.
Ura maajoukkueessa.
Coupet on jo joitakin vuosia ollut maajoukkueessa tärkeässä roolissa. Hän on kuitenkin yhä uudelleen jäänyt Fabien Barthezin taakse, muun muassa vuoden 2006 MM-kisoissa joissa hänen odotettiin jo sivuuttavan Barthezin maajoukkueen ykkösvahtina.
Coupet nousi maajoukkueen ykkösveskariksi vuosien 2007-08 EM-karsintojen aikana, kun Barthez oli jo lopettanut uransa. Coupet loukkasi itsensä kompuroituaan maaliverkkoon Lyonin harjoituksissa ennen kauden 2007-08 alkua. Polven sivusiteen repeämä piti Coupet'n sivussa pelikentiltä vuoden 2007 loppuun saakka. Maajoukkueessa Coupet'n paikan otti Paris Saint-Germainin ykkösvahti Mickaël Landreau ja Lyonissa häntä tuurasi hyvin esiintynyt Rémy Vercoutre. Coupet palasi pelikentille Coupe de Francen ottelussa US Créteil-Lusitanos'ta vastaan 6. tammikuuta 2008.
EM-kisat 2008 olivat ilmeisesti Coupet'n maajoukkueuran suuri hetki. Coupet'n lisäksi Raymond Domenech valitsi EM-ryhmäänsä maalivahdeiksi Sebastien Freyn ja Steve Mandandan. Coupet pelasi kisoissa kaikki Ranskan kolme ottelua joissa hän päästi yhteensä kuusi maalia. Hän pelasi myös yhden nollapelin Romaniaa vastaan.
MM-karsinnoissa 2010 Domenech valitsi Coupet´n useisiin karsintaotteluihin, mutta Coupet seurasi pelit vaihtopenkiltä. Lopulta Domenech ei valinnut Coupetia edes Ranskan MM-joukkueeseen 2010.
Avery John

Avery John (s. 18. kesäkuuta 1975 Point Fortin) on trinidadtobagolainen jalkapalloilija. Puolustajana pelannut John edusti vuodesta 2004 yhdysvaltalaista New England Revolutionia. Hän on pelannut Irlannissa Shelbournessa, Bohemians FC:ssa ja Longford Townissa.
Johnin ensimmäinen maaottelu oli 28. heinäkuuta 1996 Hondurasia vastaan. Hän oli mukana vuoden 2006 MM-kisoissa, jossa pelasi kahdessa ottelussa; toiseen alkulohko-otteluun hän ei päässyt pelikiellon vuoksi saatuaan ensimmäisessä ottelussa Ruotsia vastaan kaksi varoitusta. Hän on pelannut 59 maaottelua .
Rosa

Rosa tarkoittaa seuraavia:
Sukunimenä.
Rosa on seuraavien henkilöiden sukunimi:
Marvin Andrews

Marvin Andrews (s. 22. joulukuuta 1975 San Juan) on trinidadtobagolainen jalkapalloilija. Hän pelasi puolustajana. 
Andrews aloitti uransa Trinidadissa San Juan Jablotehissa ja Carib FC:ssa. Vuonna 1997 hän muutti Skotlantiin ja Raith Roversin joukkueeseen. Kolmen kauden jälkeen Andrews siirtyi toiseen skottiseuraan, Livingstoniin 50 000 punnan summalla 28. syyskuuta 2000. Andrews nimettiin Raith Roversin Vuoden pelaajaksi kauden 1999–2000 jälkeen ja sama tapahtui Livingstonissa kaudella 2003–2004. Hän oli 14. maaliskuuta 2004 voittamassa Skotlannin cup-mestaruutta, seuran ensimmäistä. Vuonna 2004 hän siirtyi Rangersiin ja oli voittamassa Skotlannin liigamestaruutta kauden päätteeksi. Hänet myös valittiin Rangersin kauden pelaajaksi.
Andrewsin ensimmäinen maaottelu oli 21. maaliskuuta 1996 Kolumbiaa vastaan. Hän kuului vuoden 2006 MM-kisajoukkueeseen mutta ei pelannut kisoissa yhtään ottelua. Andrews on pelannut 98 maaottelua, joissa on tehnyt 10 maalia .
Ranskan cup

Coupe de France eli Ranskan cup on Ranskan kansallinen jalkapalloturnaus. Se on avoin sekä ammattilais- että amatöörijoukkueille. Ranskan jalkapalloliiton "F.F.F:n" järjestämään turnaukseen osallistuu nykyisin yli 7 000 joukkuetta vuosittain. Eniten mestaruuksia on Paris Saint-Germainilla, jolla on 16 cup-voittoa. Vuoden 1992 cup-finaali jätettiin pelaamatta Furianin onnettomuuden jälkeen.
Espoon nuorisovaltuusto

Espoon nuorisovaltuusto on Espoon nuorten asioiden edunvalvojaelin, jonka jäseninä on espoolaisia nuoria. Se vaikuttaa Espoon kaupungin kunnallispolitiikassa. Nykyinen nuorisovaltuusto kaudelle 2024–2025 valittiin vuoden 2023 marraskuussa toimitetuissa vaaleissa.
Nuorisovaltuusto kokoontuu kerran kuussa Espoon valtuustotalolla järjestettävässä yleiskokouksessa (yk), jonne yleisö voi tulla lehterille. Kaikilla nuorisovaltuutetuilla on kokouksessa äänioikeus. Espoon nuorisovaltuustolla on jokaisessa kaupungin lautakunnassa pois lukien tarkastus- ja keskusvaalilautakunta ja pelastuslaitoksen johtokunta ja poikkihallinnollisessa kehitysohjelmassa oma edustajansa, joka raportoi lautakuntansa kokouksissa käsitellyistä asioista nuorisovaltuuston yleiskokoukselle sekä ottaa kantaa erityisesti nuoria koskeviin asioihin lautakunnan kokouksissa. Lisäksi Espoon nuorisovaltuustolla on oma edustajansa päihdeasiain neuvottelukunnassa ja nuorten liputus -hankkeessa. 
Historia.
Espoon nuorisovaltuusto perustettiin maaliskuussa vuonna 1997. Päätös nuorisovaltuuston perustamisesta ei sisältänyt tarkkoja ohjeita nuorisovaltuuston tehtävistä tai toimintatavoista, vaan näiden suunnittelu jätettiin valtuuston vastuulle. Ensimmäinen nuorisovaltuusto valittiin postivaaleilla, joissa 13–20 -vuotiaat nuoret saivat äänestää ja asettua ehdokkaaksi. 81 ehdokkaasta valittiin tällöin 30 nuorisovaltuutettua.
Espoon nuorisovaltuusto sai paikat Espoon kaupungin lautakunnista, kun Kai Mykkänen toimi puheenjohtajana.
Sittemmin ikärajoja on muutettu ja vaalitapa on vaihtunut. Nykyään ikäraja on 13–18 vuotta ja vaalit tapahtuvat syksyisin parittomina vuosina Espoossa yläkouluissa, lukioissa ja ammattikouluissa. Espoolaiset nuoret, jotka opiskelevat Espoon ulkopuolella voivat äänestää nuorten tieto- ja neuvontapiste yESBOxeissa kuvallista henkilötodistusta vastaan.
Vuonna 2012, Sampsa Pietilä ja nuorisovaltuusto saavutti puhe- ja läsnäolo oikeuden kaupunginvaltuustossa.
Espoon nuorisovaltuuston vaaleissa valitaan 40 edustajaa kaksivuotiskaudelle. Vuonna 2014 alkavalle kaudelle piti valita 40 valtuutettua, mutta hakijoita oli vain 42, joten Espoon kaupunginhallitus päätti päästää kaikki hakijat sisään.
Nuorisovaltuuston puheenjohtajistoon kuuluu puheenjohtajan lisäksi kaksi varapuheenjohtajaa. Puheenjohtajisto valitaan vuodeksi kerrallaan.
Joulukuussa 2019 Espoon Kaupunginhallitus päätti ensimmäisenä suurena kaupunkina Suomessa myöntää Nuorisovaltuustolle puhe- ja läsnäolo-oikeuden kokouksiinsa. Nuorisovaltuusto pääsi käyttämään tätä oikeutta vasta seuraavan kauden aikana kun edellinen nuorisovaltuuston kausi loppui. Vuonna 2020 nuorisovaltuusto sai aloiteoikeuden kaupunginvaltuustossa.
Nuorisovaltuusto on järjestänyt vuodesta 2014 Vaikuttamo-tapahtuman, jossa 9.-luokkalaisille kerrotaan vaikuttamismahdollisuuksista.
Hamanami

Hamanami () oli keisarillisen Japanin laivaston Yūgumo-luokan hävittäjä toisessa maailmansodassa.
Palvelus.
Palvelukseen otettaessa alus liittettiin 32. hävittäjäviirikköön.
Alus suojasi 11. marraskuuta 1944 saattuetta TA nro. 3:a Filippineiltä Manilasta Ormociin. Yhdysvaltain laivaston Task Force 38:n laiva upotti "Hamanamin" Ormocin lahteen, länteen Leytestä, jolloin 63 miehistöstä kuoli ja 42 haavoittui. "Asashimon" miehistö pelasti 167 eloonjäänyttä, joihin kuuluivat 32. hävittäjäviirikön komentaja, kapteeni Oshima Ichitaro ja aluksen päällikkö, komentaja Motokura.
Torstai… 40 seuraavaa hittiä

Torstai… 40 seuraavaa hittiä on Leevi and the Leavingsin kokoelma-albumi vuodelta 2001.
Kappaleet.
Kappaleet on säveltänyt, sanoittanut ja sovittanut Gösta Sundqvist.
CD 1
CD 2
Woude

Woude oli helsinkiläinen Ari "Woude" Voutilaisen johtama vuosina 1979–1986 toiminut uuden aallon yhtye. 
Tyypillisestä punk rockista poiketen Wouden uuden aallon musiikki edusti samanlaista romanttista linjaa kuin salolainen Vaavi-yhtye, raisiolainen Korroosio ja jyväskyläläinen Yari Knuutisen Se-yhtye. 
Voutilainen teki yhtyeen kappaleet, lauloi ja soitti kitaraa. Toisena kitaristina oli Risto Schiray, ja bassoa soitti Jarmo Halttunen. Rumpalina oli aluksi Timo "Droppis" Wahlberg, joka soitti ensimmäisellä pitkäsoitolla "Keskellä aikaa". Hänet korvasi Kimmo Kosenius keväällä 1981, ja yhtyeen toinen albumi "Kauniit päivät" julkaistiin vuonna 1981. Vuoden 1983 singlen "Aika hyvä ihmiseksi"/"Vuoret vierii" jälkeen Kosenius jätti yhtyeen, ja Woude jatkoi keikkailua soolona tai duona yhdessä Schirayn, Halttusen tai uuden kumppaninsa Heinäsirkan kanssa. Woude palasi vuonna 1985, jolloin rummuissa oli Timo Kotineva. Toisinaan kokoonpanossa olivat mukana myös saksofonisti Antti Seppo (ex-Hassisen Kone) ja kosketinsoittaja Antti "Äpryk" Ahvenainen. Vuonna 1985 ilmestyi tällä kokoonpanolla single "Teksasin pojat"/"Tänä syyskuun yönä", joka jäi Wouden viimeiseksi levytykseksi. Seuraavana vuonna yhtye pikkuhiljaa lopetti ja Voutilainen jatkoi uraansa englanninkielistä materiaalia esittäneen Wow-Dees-yhtyeen kanssa.
Levytykset.
LP:t.
Lisäksi kappale "Kulkuri ja joutsen" on julkaistu kokoelmalla "Sunnuntaina sataa aina" (1989).
Kaupparekisteri

Kaupparekisteri on rekisteri suomalaisista yrityksistä. Sitä hallinnoi Patentti- ja rekisterihallitus. Kaupparekisteristä saa koko maan kattavat viralliset tiedot yrityksistä. Tunnistetietona kaupparekisterissä käytetään Y-tunnusta. Rekisterissä on tietoja vuodesta 1896 alkaen.
Kaupparekisteriin merkitään erillisen oikeussubjektin muodostavat yritykset, sekä myös ne, jotka toimivat luonnollisen henkilön nimissä (esim. toiminimi). Yritysten lisäksi kaupparekisteriin merkitään myös eräät muut yhteisöt, kuten asunto-osakeyhtiöt. Enemmistön yrityksistä muodostavat osakeyhtiöt ja yksityiset elinkeinonharjoittajat. 
Yrityksen perustamisprosessin yhteydessä Kaupparekisterille tehdään yrityksen rekisteröintihakemus. Myöhemmin rekisterissä olevia tietoja ylläpidetään tekemällä rekisterinpitäjälle eräitä lakisääteisiä ilmoituksia.
Kaupparekisterissä olevilla tiedoilla on positiivinen luotettavuus. Tämä tarkoittaa sitä, että kolmas osapuoli saa luottaa tietojen oikeellisuuteen (julkisuusvaikutus). Esimerkiksi kaupparekisteriin merkitty prokura antaa kolmannelle osapuolelle oikeuden luottaa siihen, että merkityllä henkilöllä todella on nimenkirjoitusoikeus. Tämä antaa suojaa mahdollisissa riitatilanteissa.
Kaupparekisteritiedot Virre-tietopalvelusta.
Virre-tietopalvelu on kaikille avoin verkkopalvelu, josta saa yritysten kaupparekisteritietoja, otteita ja todistuksia sekä tilinpäätöksiä ympäri vuorokauden. 
Kaupparekisteri-ilmoitukset.
Yritysten on tehtävä perustamisilmoitus kaupparekisteriin ennen toiminnan aloittamista. 
Jokaisesta yrityksestä merkitään kaupparekisteriin yleensä vähintään 
Yritysmuodosta riippuen rekisteriin tehdään myös muita merkintöjä.
Kaupparekisterin verkkosivuilla on kattavat ohjeet yrityksen perustamiseen, muutosilmoituksen tekemiseen sekä lopettamiseen liittyen.
Kaupparekisterin ja verohallinnon yhteisestä Yritys- ja yhteisötietojärjestelmästä (YTJ) saa ilmoituslomakkeet sekä perustietoa yrityksistä. Yritysten yhteystietomuutokset voi tehdä sähköisesti YTJ-asiointipalvelun kautta. 
Rekisteröinnin merkitys.
Kaupparekisteriin merkityn ja asianmukaisesti kuulutetun seikan katsotaan olevan yleisessä tiedossa. Julkisuusvaikutus on merkittävä yrityksen käytännön toimien kannalta. Kaupparekisteritietoja käytetään yritysten taustatietojen ja sopimuskumppaneiden tarkistamiseen. Ulkopuolinen voi luottaa lähtökohtaisesti esimerkiksi siihen, että yrityksen edustamisoikeus on kaupparekisteriin tähän asemaan merkityillä henkilöillä.
Tietyissä tilanteissa rekisteröinnillä on myös oikeutta luova vaikutus. Tällöin vasta rekisteriin merkittynä asia on oikeudellisesti syntynyt tai toteutunut. Esimerkiksi osakeyhtiö ja osuuskunta syntyvät, kun ne rekisteröidään. Myös muiden muassa osakeyhtiön osakepääoman korotus tai yhtiöjärjestyksen muutos tulevat voimaan vasta kaupparekisterimerkinnällä.
Toiminimen eli yrityksen nimen rekisteröinti antaa toiminimelle valtakunnallista suojaa.
Dennis Lawrence

Dennis Lawrence (s. 1. elokuuta 1974, Morvant) on trinidadtobagolainen jalkapalloilija. Lawrence on pelannut keskuspuolustajana Wrexhamissa vuodesta 2001. Walesiin hän siirtyi trinidadilaisesta Defence Force -seurasta. Vuonna 2003/2004 hänet valittiin Wrexhamin kauden pelaajaksi.
Ensimmäisen maaottelunsa 201-senttinen Lawrence pelasi 18. maaliskuuta 2000 Alankomaiden Antilleja vastaan. Vuoden 2001 Copa Caribessa (nykyinen Caribbean Cup) hänet valittiin turnauksen arvokkaimmaksi pelaajaksi. Vuoden 2006 MM-kisoissa Lawrence pelasi Trinidad ja Tobagon kaikki kolme ottelua. Hän on pelannut 66 maaottelua, joissa on tehnyt neljä maalia .
Aurtis Whitley

Aurtis Whitley (s. 1. toukokuuta 1977, Malick) on trinidadtobagolainen jalkapalloilija. Keskikentällä pelaava Whitley on edustanut vuodesta 1999 San Juan Jablotehia. Hän on koko uransa pelannut kotimaansa seuroissa lukuun ottamatta kuuden kuukauden jaksoa portugalilaisessa Vitória FC:ssä vuonna 1997.
Whitleyn ensimmäinen maaottelu oli 15. marraskuuta 2000 Panamaa vastaan. Hän pelasi vuoden 2006 MM-kisoissa kaikissa Trinidad ja Tobagon kolmessa ottelussa. Whitley on pelannut 27 maaottelua, joissa on tehnyt yhden maalin .